《射鹰行》
宋代·许及之

圣作桑弧男子志，矢人伤人岂吾事。五陵少年狭斜游，柘弹金丸矜垩鼻。

一朝折节臂良弓，腰身不动马如风。背弯团月无留意，秃鸧老鹰应弦坠。

书生忍饥犹努力，夜夜孤灯腕寒石。等閒拓手石五馀，真是无心事书策。

诗书岂不关时须，寄语悠悠年少儿。一鹰一兔寻常事，正要尺箠鞭羌夷。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。